Auditor's report — TOP, period 2017 (audited, opinion: unqualified)
Auditor firm: KPMG
Signing partner: (วัยวัฒน์ กอสมานชัยกิจ)
Signed: 2018-02-15

บริษัท ไทยออยล์ จำกัด (มหาชน) และบริษัทย่อย

งบการเงินสำหรับปีสิ้นสุดวันที่ 31 ธันวาคม 2560

และ

รายงานของผู้สอบบัญชีรับอนุญาต

รายงานของผู้สอบบัญชีรับอนุญาต

เสนอ  ผู้ถือหุ้นบริษัท ไทยออยล์ จำกัด (มหาชน)

ความเห็น

ข้าพเจ้าได้ตรวจสอบงบการเงินรวมและงบการเงินเฉพาะกิจการของบริษัท ไทยออยล์ จำกัด (มหาชน) และบริษัทย่อย (“กลุ่มบริษัท”) และของเฉพาะบริษัท ไทยออยล์ จำกัด (มหาชน) (“บริษัท”) ตามลำดับ ซึ่งประกอบด้วยงบแสดง ฐานะการเงินรวมและงบแสดงฐานะการเงินเฉพาะกิจการ ณ วันที่ 31 ธันวาคม 2560 งบกำไรขาดทุนรวมและงบกำไรขาดทุนเฉพาะกิจการ งบกำไรขาดทุนเบ็ดเสร็จรวมและงบกำไรขาดทุนเบ็ดเสร็จเฉพาะกิจการ งบแสดงการเปลี่ยนแปลงส่วนของผู้ถือหุ้นรวมและงบแสดงการเปลี่ยนแปลงส่วนของผู้ถือหุ้นเฉพาะกิจการ และงบกระแสเงินสดรวมและ
งบกระแสเงินสดเฉพาะกิจการ สำหรับปีสิ้นสุดวันเดียวกัน รวมถึงหมายเหตุซึ่งประกอบด้วยสรุปนโยบายการบัญชีที่สำคัญและเรื่องอื่นๆ

ข้าพเจ้าเห็นว่า งบการเงินรวมและงบการเงินเฉพาะกิจการข้างต้นนี้ แสดงฐานะการเงินรวมและฐานะการเงินเฉพาะกิจการของกลุ่มบริษัทและบริษัท ตามลำดับ ณ วันที่ 31 ธันวาคม 2560 ผลการดำเนินงานรวมและผลการดำเนินงานเฉพาะกิจการ และกระแสเงินสดรวมและกระแสเงินสดเฉพาะกิจการ สำหรับปีสิ้นสุดวันเดียวกัน โดยถูกต้องตามที่ควรในสาระสำคัญตามมาตรฐานการรายงานทางการเงิน

เกณฑ์ในการแสดงความเห็น

ข้าพเจ้าได้ปฏิบัติงานตรวจสอบตามมาตรฐานการสอบบัญชี ความรับผิดชอบของข้าพเจ้าได้กล่าวไว้ในวรรค
ความรับผิดชอบของผู้สอบบัญชีต่อการตรวจสอบงบการเงินรวมและงบการเงินเฉพาะกิจการในรายงานของข้าพเจ้า ข้าพเจ้ามีความเป็นอิสระจากกลุ่มบริษัทและบริษัทตามข้อกำหนดจรรยาบรรณของผู้ประกอบวิชาชีพบัญชีที่กำหนดโดยสภาวิชาชีพบัญชี ในส่วนที่เกี่ยวข้องกับการตรวจสอบงบการเงินรวมและงบการเงินเฉพาะกิจการ และข้าพเจ้าได้ปฏิบัติตามความรับผิดชอบด้านจรรยาบรรณอื่น ๆ ซึ่งเป็นไปตามข้อกำหนดเหล่านี้ ข้าพเจ้าเชื่อว่าหลักฐานการสอบบัญชีที่ข้าพเจ้าได้รับเพียงพอและเหมาะสมเพื่อใช้เป็นเกณฑ์ในการแสดงความเห็นของข้าพเจ้า

เรื่องสำคัญในการตรวจสอบ

เรื่องสำคัญในการตรวจสอบคือเรื่องต่างๆ ที่มีนัยสำคัญที่สุดตามดุลยพินิจเยี่ยงผู้ประกอบวิชาชีพของข้าพเจ้าในการตรวจสอบงบการเงินรวมและงบการเงินเฉพาะกิจการสำหรับงวดปัจจุบัน ข้าพเจ้าได้นำเรื่องเหล่านี้มาพิจารณาในบริบทของการตรวจสอบงบการเงินรวมและงบการเงินเฉพาะกิจการโดยรวมและในการแสดงความเห็นของข้าพเจ้า ทั้งนี้ข้าพเจ้าไม่ได้แสดงความเห็นแยกต่างหากสำหรับเรื่องเหล่านี้

ข้อมูลอื่น

ผู้บริหารเป็นผู้รับผิดชอบต่อข้อมูลอื่น ข้อมูลอื่นประกอบด้วยข้อมูลซึ่งรวมอยู่ในรายงานประจำปี แต่ไม่รวมถึงงบการเงินรวมและงบการเงินเฉพาะกิจการและรายงานของผู้สอบบัญชีที่อยู่ในรายงานนั้น

ความเห็นของข้าพเจ้าต่องบการเงินรวมและงบการเงินเฉพาะกิจการไม่ครอบคลุมถึงข้อมูลอื่นและข้าพเจ้าไม่ได้ให้ความเชื่อมั่นต่อข้อมูลอื่น

ความรับผิดชอบของข้าพเจ้าที่เกี่ยวเนื่องกับการตรวจสอบงบการเงินรวมและงบการเงินเฉพาะกิจการคือ การอ่านข้อมูลอื่นและพิจารณาว่าข้อมูลอื่นมีความขัดแย้งที่มีสาระสำคัญกับงบการเงินรวมและงบการเงินเฉพาะกิจการหรือกับความรู้ที่ได้รับจากการตรวจสอบของข้าพเจ้า หรือปรากฏว่าข้อมูลอื่นมีการแสดงข้อมูลที่ขัดต่อข้อเท็จจริงอันเป็นสาระสำคัญหรือไม่ หากในการปฏิบัติงานดังกล่าว ข้าพเจ้าสรุปได้ว่าข้อมูลอื่นมีการแสดงข้อมูลที่ขัดต่อข้อเท็จจริงอันเป็นสาระสำคัญ ข้าพเจ้าต้องรายงานข้อเท็จจริงนั้น ทั้งนี้ ข้าพเจ้าไม่พบว่ามีเรื่องดังกล่าวที่ต้องรายงาน

ความรับผิดชอบของผู้บริหารและผู้มีหน้าที่ในการกำกับดูแลต่องบการเงินรวมและงบการเงินเฉพาะกิจการ

ผู้บริหารมีหน้าที่รับผิดชอบในการจัดทำและนำเสนองบการเงินรวมและงบการเงินเฉพาะกิจการเหล่านี้โดยถูกต้องตามที่ควรตามมาตรฐานการรายงานทางการเงิน และรับผิดชอบเกี่ยวกับการควบคุมภายในที่ผู้บริหารพิจารณาว่าจำเป็นเพื่อให้สามารถจัดทำงบการเงินรวมและงบการเงินเฉพาะกิจการที่ปราศจากการแสดงข้อมูลที่ขัดต่อข้อเท็จจริงอันเป็นสาระสำคัญไม่ว่าจะเกิดจากการทุจริตหรือข้อผิดพลาด

ในการจัดทำงบการเงินรวมและงบการเงินเฉพาะกิจการ  ผู้บริหารรับผิดชอบในการประเมินความสามารถของกลุ่มบริษัทและบริษัทในการดำเนินงานต่อเนื่อง เปิดเผยเรื่องที่เกี่ยวกับการดำเนินงานต่อเนื่อง (ตามความเหมาะสม) และการใช้เกณฑ์การบัญชีสำหรับการดำเนินงานต่อเนื่องเว้นแต่ผู้บริหารมีความตั้งใจที่จะเลิกกลุ่มบริษัทและบริษัท หรือหยุดดำเนินงานหรือไม่สามารถดำเนินงานต่อเนื่องต่อไปได้

ผู้มีหน้าที่ในการกำกับดูแลมีหน้าที่ในการสอดส่องดูแลกระบวนการในการจัดทำรายงานทางการเงินของกลุ่มบริษัทและบริษัท

ความรับผิดชอบของผู้สอบบัญชีต่อการตรวจสอบงบการเงินรวมและงบการเงินเฉพาะกิจการ

การตรวจสอบของข้าพเจ้ามีวัตถุประสงค์เพื่อให้ได้ความเชื่อมั่นอย่างสมเหตุสมผลว่างบการเงินรวมและงบการเงินเฉพาะกิจการโดยรวมปราศจากการแสดงข้อมูลที่ขัดต่อข้อเท็จจริงอันเป็นสาระสำคัญหรือไม่ ไม่ว่าจะเกิดจากการทุจริตหรือข้อผิดพลาด และเสนอรายงานของผู้สอบบัญชีซึ่งรวมความเห็นของข้าพเจ้าอยู่ด้วย ความเชื่อมั่นอย่างสมเหตุสมผลคือความเชื่อมั่นในระดับสูงแต่ไม่ได้เป็นการรับประกันว่าการปฏิบัติงานตรวจสอบตามมาตรฐานการสอบบัญชีจะสามารถตรวจพบข้อมูลที่ขัดต่อข้อเท็จจริงอันเป็นสาระสำคัญที่มีอยู่ได้เสมอไป ข้อมูลที่ขัดต่อข้อเท็จจริงอาจเกิดจากการทุจริตหรือข้อผิดพลาดและถือว่ามีสาระสำคัญเมื่อคาดการณ์ได้อย่างสมเหตุสมผลว่ารายการที่ขัดต่อข้อเท็จจริงแต่ละรายการหรือทุกรายการรวมกันจะมีผลต่อการตัดสินใจทางเศรษฐกิจของผู้ใช้งบการเงินจากการใช้งบการเงินรวมและงบการเงินเฉพาะกิจการเหล่านี้

ในการตรวจสอบของข้าพเจ้าตามมาตรฐานการสอบบัญชี ข้าพเจ้าได้ใช้ดุลยพินิจและการสังเกตและสงสัยเยี่ยงผู้ประกอบวิชาชีพตลอดการตรวจสอบ การปฏิบัติงานของข้าพเจ้ารวมถึง

ระบุและประเมินความเสี่ยงจากการแสดงข้อมูลที่ขัดต่อข้อเท็จจริงอันเป็นสาระสำคัญในงบการเงินรวมและ งบการเงินเฉพาะกิจการไม่ว่าจะเกิดจากการทุจริตหรือข้อผิดพลาด ออกแบบและปฏิบัติงานตามวิธีการตรวจสอบเพื่อตอบสนองต่อความเสี่ยงเหล่านั้น และได้หลักฐานการสอบบัญชีที่เพียงพอและเหมาะสมเพื่อเป็นเกณฑ์ในการแสดงความเห็นของข้าพเจ้า ความเสี่ยงที่ไม่พบข้อมูลที่ขัดต่อข้อเท็จจริงอันเป็นสาระสำคัญซึ่งเป็นผลมาจากการทุจริตจะสูงกว่าความเสี่ยงที่เกิดจากข้อผิดพลาดเนื่องจากการทุจริตอาจเกี่ยวกับการสมรู้ร่วมคิด การปลอมแปลงเอกสารหลักฐาน การตั้งใจละเว้นการแสดงข้อมูล การแสดงข้อมูลที่ไม่ตรงตามข้อเท็จจริงหรือการแทรกแซงการควบคุมภายใน

ทำความเข้าใจในระบบการควบคุมภายในที่เกี่ยวข้องกับการตรวจสอบ เพื่อออกแบบวิธีการตรวจสอบที่เหมาะสมกับสถานการณ์ แต่ไม่ใช่เพื่อวัตถุประสงค์ในการแสดงความเห็นต่อความมีประสิทธิผลของการควบคุมภายในของกลุ่มบริษัทและบริษัท

ประเมินความเหมาะสมของนโยบายการบัญชีที่ผู้บริหารใช้และความสมเหตุสมผลของประมาณการทางบัญชีและการเปิดเผยข้อมูลที่เกี่ยวข้องซึ่งจัดทำขึ้นโดยผู้บริหาร

สรุปเกี่ยวกับความเหมาะสมของการใช้เกณฑ์การบัญชีสำหรับการดำเนินงานต่อเนื่องของผู้บริหารและจากหลักฐานการสอบบัญชีที่ได้รับ สรุปว่ามีความไม่แน่นอนที่มีสาระสำคัญที่เกี่ยวกับเหตุการณ์หรือสถานการณ์ที่อาจเป็นเหตุให้เกิดข้อสงสัยอย่างมีนัยสำคัญต่อความสามารถของกลุ่มบริษัทและบริษัทในการดำเนินงานต่อเนื่องหรือไม่ ถ้าข้าพเจ้าได้ข้อสรุปว่ามีความไม่แน่นอนที่มีสาระสำคัญ ข้าพเจ้าต้องกล่าวไว้ในรายงานของผู้สอบบัญชีของข้าพเจ้าโดยให้ข้อสังเกตถึงการเปิดเผยข้อมูลในงบการเงินรวมและงบการเงินเฉพาะกิจการที่เกี่ยวข้อง หรือถ้าการเปิดเผยข้อมูลดังกล่าวไม่เพียงพอ ความเห็นของข้าพเจ้าจะเปลี่ยนแปลงไป ข้อสรุปของข้าพเจ้าขึ้นอยู่กับหลักฐานการสอบบัญชีที่ได้รับจนถึงวันที่ในรายงานของผู้สอบบัญชีของข้าพเจ้า อย่างไรก็ตาม เหตุการณ์หรือสถานการณ์ในอนาคตอาจเป็นเหตุให้กลุ่มบริษัทและบริษัทต้องหยุดการดำเนินงานต่อเนื่อง

ประเมินการนำเสนอโครงสร้างและเนื้อหาของงบการเงินรวมและงบการเงินเฉพาะกิจการโดยรวม รวมถึงการเปิดเผยข้อมูลว่างบการเงินรวมและงบการเงินเฉพาะกิจการแสดงรายการและเหตุการณ์ในรูปแบบที่ทำให้มีการนำเสนอข้อมูลโดยถูกต้องตามที่ควรหรือไม่

ได้รับหลักฐานการสอบบัญชีที่เหมาะสมอย่างเพียงพอเกี่ยวกับข้อมูลทางการเงินของกิจการภายในกลุ่มหรือกิจกรรมทางธุรกิจภายในกลุ่มบริษัทเพื่อแสดงความเห็นต่องบการเงินรวม ข้าพเจ้ารับผิดชอบต่อการกำหนดแนวทาง การควบคุมดูแล และการปฏิบัติงานตรวจสอบกลุ่มบริษัท ข้าพเจ้าเป็นผู้รับผิดชอบแต่เพียงผู้เดียวต่อความเห็นของข้าพเจ้า

ข้าพเจ้าได้สื่อสารกับผู้มีหน้าที่ในการกำกับดูแลในเรื่องต่างๆ ที่สำคัญซึ่งรวมถึงขอบเขตและช่วงเวลาของการตรวจสอบตามที่ได้วางแผนไว้ ประเด็นที่มีนัยสำคัญที่พบจากการตรวจสอบรวมถึงข้อบกพร่องที่มีนัยสำคัญในระบบการควบคุมภายในหากข้าพเจ้าได้พบในระหว่างการตรวจสอบของข้าพเจ้า

ข้าพเจ้าได้ให้คำรับรองแก่ผู้มีหน้าที่ในการกำกับดูแลว่าข้าพเจ้าได้ปฏิบัติตามข้อกำหนดจรรยาบรรณที่เกี่ยวข้องกับความเป็นอิสระและได้สื่อสารกับผู้มีหน้าที่ในการกำกับดูแลเกี่ยวกับความสัมพันธ์ทั้งหมดตลอดจนเรื่องอื่นซึ่งข้าพเจ้าเชื่อว่ามีเหตุผลที่บุคคลภายนอกอาจพิจารณาว่ากระทบต่อความเป็นอิสระของข้าพเจ้า และมาตรการที่ข้าพเจ้าใช้เพื่อป้องกันไม่ให้ข้าพเจ้าขาดความเป็นอิสระ

จากเรื่องที่สื่อสารกับผู้มีหน้าที่ในการกำกับดูแล ข้าพเจ้าได้พิจารณาเรื่องต่างๆ ที่มีนัยสำคัญที่สุดในการตรวจสอบ งบการเงินรวมและงบการเงินเฉพาะกิจการในงวดปัจจุบันและกำหนดเป็นเรื่องสำคัญในการตรวจสอบ ข้าพเจ้าได้อธิบายเรื่องเหล่านี้ในรายงานของผู้สอบบัญชีเว้นแต่กฎหมายหรือข้อบังคับไม่ให้เปิดเผยต่อสาธารณะเกี่ยวกับเรื่องดังกล่าว
หรือในสถานการณ์ที่ยากที่จะเกิดขึ้น ข้าพเจ้าพิจารณาว่าไม่ควรสื่อสารเรื่องดังกล่าวในรายงานของข้าพเจ้าเพราะ
การกระทำดังกล่าวสามารถคาดการณ์ได้อย่างสมเหตุผลว่าจะมีผลกระทบในทางลบมากกว่าผลประโยชน์ต่อส่วนได้เสียสาธารณะจากการสื่อสารดังกล่าว

(วัยวัฒน์ กอสมานชัยกิจ)

ผู้สอบบัญชีรับอนุญาต

เลขทะเบียน  6333

บริษัท เคพีเอ็มจี ภูมิไชย สอบบัญชี จำกัด

กรุงเทพมหานคร

15 กุมภาพันธ์ 2561

| การด้อยค่าของค่าความนิยม | การด้อยค่าของค่าความนิยม |

| อ้างถึงหมายเหตุประกอบงบการเงินข้อ 3 และ 15 | อ้างถึงหมายเหตุประกอบงบการเงินข้อ 3 และ 15 |

| เรื่องสำคัญในการตรวจสอบ | ได้ตรวจสอบเรื่องดังกล่าวอย่างไร |

| TOP Solvent (Vietnam) Limited Liability Company (“TSV”) ซึ่งเป็นบริษัทย่อยทางอ้อมของบริษัทที่ดำเนินธุรกิจในประเทศเวียดนาม ซึ่งบริษัทย่อยได้รับรู้ค่าความนิยมจากการซื้อธุรกิจในอดีตเป็นจำนวนเงิน 601 ล้านบาท ค่าความนิยมต้องมีการทดสอบการด้อยค่าเป็นประจำทุกปี และผู้บริหารได้พิจารณาแล้วเห็นว่าไม่มีการด้อยค่าของค่าความนิยมที่ต้องรับรู้ในปีปัจจุบัน  เนื่องจากผู้บริหารต้องใช้วิจารณญาณอย่างมากเกี่ยวกับการพิจารณาสมมติฐานที่ใช้สนับสนุนการพิจารณามูลค่าของค่าความนิยม และจำนวนเงินของค่าความนิยมนั้นมีนัยสำคัญ ข้าพเจ้าจึงเห็นว่าเรื่องดังกล่าวเป็นเรื่องสำคัญในการตรวจสอบ | วิธีตรวจสอบของข้าพเจ้าในเรื่องดังกล่าว รวมถึง - การทำความเข้าใจและการประเมินวิธีการจัดทำประมาณการทางการเงินและงบประมาณของกลุ่มบริษัท การทดสอบหลักการและความถูกต้องของการคำนวณและการประเมินความสมเหตุสมผลของข้อสมมติฐานที่สำคัญ เช่น อัตราการเติบโตของรายได้ อัตราคิดลด และข้อสมมติฐานเกี่ยวกับเงินทุนหมุนเวียน โดยเปรียบเทียบกับประมาณการทางการเงินที่ได้รับอนุมัติจากฝ่ายบริหาร ข้อมูลภายนอกกิจการ และวิจารณญาณของข้าพเจ้า  - การหารือผู้เชี่ยวชาญการประเมินมูลค่าของเคพีเอ็มจีที่ประเทศเวียดนามเพื่อช่วยประเมินความสมเหตุสมผลของอัตราคิดลดและอัตราการเติบโต  - การประเมินความสมเหตุสมผลของการประมาณการโดยเปรียบเทียบกับผลการดำเนินงานที่เกิดขึ้นจริง  - การประเมินความเพียงพอของการเปิดเผยข้อมูลตามมาตรฐานการรายงานทางการเงิน |



| การวัดมูลค่าสินค้าคงเหลือ | การวัดมูลค่าสินค้าคงเหลือ |

| อ้างถึงหมายเหตุประกอบงบการเงินข้อ 3 และ 9 | อ้างถึงหมายเหตุประกอบงบการเงินข้อ 3 และ 9 |

| เรื่องสำคัญในการตรวจสอบ | ได้ตรวจสอบเรื่องดังกล่าวอย่างไร |

| สินค้าคงเหลือต้องแสดงในราคาทุนหรือมูลค่าสุทธิที่จะได้รับแล้วแต่ราคาใดจะต่ำกว่า สินค้าคงเหลือของกลุ่มบริษัทมียอดคงเหลือที่มีนัยสำคัญ และประกอบไปด้วยวัตถุดิบและสินค้าสำเร็จรูปที่เป็นสินค้าโภคภัณฑ์ซึ่งมีความผันผวนของราคา อาจทำให้ราคาทุนต่ำกว่ามูลค่าสุทธิที่จะได้รับ เนื่องจากเรื่องดังกล่าวต้องใช้ดุลยพินิจของผู้บริหารอย่างมีนัยสำคัญ ข้าพเจ้าจึงเห็นว่าเรื่องดังกล่าวเป็นเรื่องสำคัญในการตรวจสอบ | วิธีตรวจสอบของข้าพเจ้าในเรื่องดังกล่าว รวมถึง - การทำความเข้าใจและการประเมินการออกแบบการควบคุมภายในและการนำการควบคุมภายในไปปฏิบัติ ตลอดจนการทดสอบประสิทธิผลของการควบคุมภายในที่เกี่ยวข้องกับการวัดมูลค่าของสินค้าคงเหลือ  - การประเมินความเหมาะสมของวิธีการคำนวณมูลค่าสุทธิที่จะได้รับ ณ วันสิ้นปี การประเมินความสมเหตุสมผลของราคาขายโดยเปรียบเทียบกับราคาของสินค้าโภคภัณฑ์ และการทดสอบการคำนวณ  - การประเมินความเพียงพอของการเปิดเผยข้อมูลตามมาตรฐานการรายงานทางการเงิน |



| การด้อยค่าของที่ดิน อาคารและอุปกรณ์ในงบการเงินรวม และเงินให้กู้ยืมแก่และเงินลงทุนในบริษัทย่อยในงบการเงินเฉพาะกิจการสำหรับธุรกิจขนส่งทางทะเล | การด้อยค่าของที่ดิน อาคารและอุปกรณ์ในงบการเงินรวม และเงินให้กู้ยืมแก่และเงินลงทุนในบริษัทย่อยในงบการเงินเฉพาะกิจการสำหรับธุรกิจขนส่งทางทะเล |

| อ้างถึงหมายเหตุประกอบงบการเงินข้อ 3 4 10 และ 14 | อ้างถึงหมายเหตุประกอบงบการเงินข้อ 3 4 10 และ 14 |

| เรื่องสำคัญในการตรวจสอบ | ได้ตรวจสอบเรื่องดังกล่าวอย่างไร |

| กลุ่มบริษัทมีเรือบรรทุกน้ำมันและผลิตภัณฑ์เคมีเหลว และเรือขนส่งผู้โดยสารบางลำที่มีอัตราการใช้เรือไม่เต็มที่เนื่องจากธุรกิจสำรวจปิโตรเลียมมีการชะลอตัวจากราคาน้ำมันและก๊าซธรรมชาติที่ลดลงอย่างต่อเนื่องซึ่งส่งผลให้อัตราค่าระวางเรือและความต้องการใช้เรือขนส่งทางทะเลลดลงตามไปด้วย สถานการณ์ดังกล่าวถือเป็นข้อบ่งชี้การด้อยค่าของที่ดิน อาคารและอุปกรณ์ เงินให้กู้ยืมแก่และเงินลงทุนในบริษัทย่อยสำหรับธุรกิจขนส่งทางทะเลดังกล่าว   ดังนั้น เพื่อพิจารณาการด้อยค่ากลุ่มบริษัทจึงได้ประเมิน มูลค่าที่คาดว่าจะได้รับคืนโดยใช้มูลค่ายุติธรรมหักต้นทุนในการจำหน่ายและมูลค่าจากการใช้แล้วแต่จำนวนเงินใดจะสูงกว่า   เนื่องจากต้องใช้วิจารณญาณอย่างมากเกี่ยวกับการพิจารณาสมมติฐานที่ใช้สนับสนุนการพิจารณามูลค่าของที่ดิน อาคารและอุปกรณ์ เงินให้กู้ยืมแก่และเงินลงทุนในบริษัทย่อย และมูลค่าตามบัญชีของรายการดังกล่าวมีนัยสำคัญ ข้าพเจ้าจึงเห็นว่าเรื่องดังกล่าวเป็นเรื่องสำคัญในการตรวจสอบ | วิธีการตรวจสอบของข้าพเจ้าในเรื่องดังกล่าว รวมถึง - การทำความเข้าใจการพิจารณาการด้อยค่า การประเมิน มูลค่าที่คาดว่าจะได้รับคืนและการจัดทำประมาณการทางการเงินและงบประมาณของกลุ่มบริษัท และทดสอบหลักการและความถูกต้องของการคำนวณและประเมินความสมเหตุสมผลของข้อสมมติฐานที่สำคัญ เช่น อัตราค่าระวางเรือและอัตราการใช้เรือ อัตราคิดลด และข้อสมมติฐานเกี่ยวกับเงินทุนหมุนเวียน โดยเปรียบเทียบกับประมาณการทางการเงินที่ได้รับอนุมัติจากฝ่ายบริหาร ผลการดำเนินงานที่เกิดขึ้นจริง ข้อมูลภายนอกกิจการ และวิจารณญาณของข้าพเจ้า - การพิจารณาแหล่งข้อมูลและปัจจัยถ่วงน้ำหนักที่ผู้บริหารและผู้ประเมินราคาอิสระใช้ในการประเมินมูลค่ายุติธรรมของสินทรัพย์ตามวิธีราคาตลาดเพื่อใช้เป็นข้อมูลประกอบการพิจารณาขายสินทรัพย์ - การประเมินความรู้ความสามารถของผู้ประเมินราคาอิสระของกลุ่มบริษัท - การหารือผู้เชี่ยวชาญของเคพีเอ็มจีเพื่อช่วยประเมินความเหมาะสมของข้อสมมติฐาน เช่น อัตราคิดลด และวิธีการประเมินราคาที่ผู้ประเมินราคาอิสระใช้รวมถึงรายงานการประเมินมูลค่า - การประเมินความเพียงพอของการเปิดเผยข้อมูลตามมาตรฐานการรายงานทางการเงินที่เกี่ยวข้อง |